དུས་ཕྱིས་རིམ་བཞིན་སྔར་གྱི་གྲྭ་བ་རྒན་པ་རྣམས་ཕྱོགས་ཡས་མས་སུ་འཁྱམས་ཤིང་རེ་གཉིས་ཀྱིས་ཤུལ་འཛིན་བྱེད་བཞིན་པའི་སྐབས་གློ་བུར་དུ་བཅིངས་འགྲོལ་བྱས་ཤིང་།རིག་གནས་གསར་བརྗེ་མཇུག་རྫོགས་རྗེས་སུ་ཏང་གི་སྲིད་ཇུས་གསར་བའི་འོག་ཕྱོགས་སོ་སོར་ཆོས་ལུགས་སྲིད་ཇུས་ལྷོད་ཡང་ལག་བསྟར་བྱེད་སྐབས་ཨ་མཆོག་གི་དཔོན་བླ་སེ་ར་མཆོག་སྤྲུལ་རིན་པོ་ཆེས་ཕྱོགས་མང་བོ་ནས་ཐུགས་ཁུར་ཟབ་བཞེས་གནང་ཞིང་།སྲིད་གཞུང་ལ་གཏུག་བཤེར་དང་།ཀུན་མཁྱེན་དྲུག་པ་ཆེན་མོར་སྙན་འབུལ་སོགས་རབ་དང་རིམ་པར་ཞུས་པས་མཐར་༡༩༨༢ལོར་ཆོས་སྒོ་ཕྱེས་ཏེ་སྔར་གྱི་དགོན་གནས་སུ་འཚོགས་ཆོག་པའི་ཆོག་མཆན་ཐོབ་ཅིང་།ཀུན་མཁྱེན་འཇམ་དབྱངས་བཞད་པ་སྐུ་ཕྲེང་དྲུག་པ་མཆོག་དངོས་སུ་དགོན་པར་ཞབས་སོར་བཀོད་དེ་སྐུ་གསུང་ཐུགས་ཀྱི་རྟེན་བཅས་གནང་སྟེ་དེ་རིང་ནས་གྱི་ལིང་དགོན་པ་རང་འཇགས་སུ་གནས་ཆོག་པའི་བཀའ་ལུང་གསེར་གྱི་མེ་ཏོག་སྤྱི་བོར་བསྩལ་བའི་སྐུ་དྲིན་ལས་སྔར་རྒྱུན་བཞིན་འཚོགས།གྲྭ་ཐོག་སྔོན་མ་ཨ་ཁུ་དཀོན་མཆོག་ཚང་དང་།སངས་རྒྱས་རྒྱ་མཚོ་ཚང་།བསམ་གཏན་རྒྱ་མཚོ་ཚང་རྣམ་པ་སོགས་ཀྱི་སྐུ་དྲིན་ལས་སྔར་གྱི་ཕྱག་བཞེས་ཉམས་པ་མེད་པར་སླར་གསོ་བྱུང་།དབལ་མང་སྐུ་ཕྲེང་ལྔ་བ་རྗེ་བློ་བཟང་དཔལ་ལྡན་རྒྱ་མཚོ་མཆོག་གིས་སྐྱོང་ཁུར་གནང་སྟེ་ད་ལྟ་དགོན་པའི་ཆོས་འཆད་ཉན་སོགས་གང་ཅིའི་ཐད་ཡར་ལྡན་དུ་འགྲོ་མུས་འདི་ལགས་སོ།།